Diari Oficial de la Generalitat Valenciana


Sumari del DOGV 5186, del 27-01-2006 (2006/919)

ORDE de 23 de gener de 2006, de la Conselleria de Benestar Social, per la qual es fa pública la convocatòria de places per a estades en balnearis de la Comunitat Valenciana (Programa de Termalisme Valencià) per a l'exercici 2006/2007.
------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5186

Data del DOGV
:   27-01-2006

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2006/919


Data del document
:   23-01-2006

Organisme emissor
:   Conselleria de Benestar Social

Tipus de document
:   Ordre

Descriptors 

:   * medicina natural
    * ajuda pública
    * suport econòmic
    * tercera edat

ORDE de 23 de gener de 2006, de la Conselleria de Benestar Social, per la qual es fa pública la convocatòria de places per a estades en balnearis de la Comunitat Valenciana (Programa de Termalisme Valencià) per a l'exercici 2006/2007. [2006/X919]  
La Llei 5/1997 de 25 de juny de la Generalitat Valenciana per la qual es regula el sistema de Servicis Socials a la Comunitat Valenciana (DOGV 3.028, de 04.07.1997), establix com un dels seus objectius l'atenció de la tercera edat i altres col·lectius singulars, desenrotllant programes tendents a la prevenció, rehabilitació i promoció integral de les persones majors, sent important per a això, el desenrotllament de programes tendents a la promoció d'hàbits de vida saludables per a la consecució d'una major qualitat de vida.  
L'ús terapèutic de les aigües mineromedicinals, és una pràctica molt antiga a la qual s'han incorporat tècniques complementàries de diferents camps de la medicina buscant una major eficàcia en els tractaments, i és el col·lectiu de les persones majors un dels que majors beneficis poden obtindre de tals pràctiques atés que a mesura que avança l'edat, solen aparéixer determinades patologies que poden millorar notablement després de rebre un tractament termal.  
Per esta raó, cada vegada un nombre més gran de persones majors busca passar els seus períodes de vacacions en un establiment termal, unint el descans i la necessitat de relacionar-se socialment, amb la millora del seu benestar i de la seua salut, la qual cosa redunda al seu torn en una millora de la seua qualitat de vida.  
Per tot això, la Conselleria de Benestar Social a través de la Direcció General de Servicis Socials impulsa el Programa de Termalisme Valencià, per a promoure les estades de persones que ho necessiten en establiments de tractaments termals especialitzats.  
Atés allò que s'ha exposat, i en virtut de les facultats atribuïdes pel Decret 120/2003, d'11 de juliol, del Consell de la Generalitat Valenciana pel qual s'aprova el Reglament Orgànic i Funcional de la Conselleria de Benestar Social (DOGV núm. 4.543, de data 14 de juliol de 2003).  
ORDENE  
Article 1. Objecte de la convocatòria  
1.1. L'objecte d'esta orde és establir un programa de Termalisme Valencià per la Generalitat Valenciana per mitjà de la convocatòria de places per a l'estada i la teràpia en els establiments balnearis de la Comunitat Valenciana, per a l'exercici 2006/2007.  
1.2. A este efecte s'entenen per establiments balnearis aquells que disposen d'aigües mineromedicinals declarades d'utilitat pública i que es troben registrats com a tals en el Registre Oficial de la Conselleria d'Empresa, Universitat i Ciència.  
1.3. El programa es desenrotllarà des del 15 d'abril de 2006 al 14 d'abril de 2007, en torns de huit dies de duració (set nits) en els establiments descrits anteriorment que es troben ubicats en la Comunitat Valenciana, la relació dels quals, figura en l'annex I d'esta orde i comprendrà: allotjament, manutenció completa i tractaments termals adequats a les necessitats de cada un de les persones beneficiàries.  
1.4. La Generalitat contribuirà al finançament del cost de les places amb una aportació màxima de 110 euros per plaça a cada un dels/es beneficiaris/es del programa, tot abonant la dita quantitat a l'establiment receptor en concepte de tractaments termals i consultes mèdiques, i corrent per compte del/la termalista la resta de l'import en concepte d'allotjament i de restauració d'acord amb els preus que figuren a continuació:  
BALNEARI Preu per plaça i torn que han   
 d'abonar els beneficiaris   
Cofrents 193 €   
Chulilla 183 €   
Montanejos 183 €   
Verche 173 €   
Villavieja 173 €   
Fuente Podrida 173 €   
Article 2. Prestacions i servicis dels torns  
El preu de cada torn inclourà les següents prestacions i servicis:  
2.1. Allotjament durant huit dies i set nits en habitacions dobles en un establiment hoteler degudament autoritzat per la Conselleria de Turisme. El gaudi d'una habitació individual estarà condicionat per les disponibilitats hoteleres i exigirà el pagament suplementari de 8 euros diaris.  
2.2. Manutenció en règim de pensió completa, adaptada a les necessitats de les persones usuàries i amb dos modalitats opcionals en el primer i segon plat.  
2.3. Tractament termal bàsic, que comprendrà: reconeixement mèdic a l'ingressar en el balneari; tractament termal que per a cada usuari/a prescriga el metge del balneari (mínim dos tècniques termals diàries, llevat que per prescripció mèdica no les puga rebre); seguiment mèdic del tractament amb informe final.  
2.4. Activitats d'animació sociocultural per als/s assistents.  
2.5. Pòlissa d'assegurança de responsabilitat civil que donarà cobertura als sinistres que pogueren ocasionar-se en les instal·lacions hoteleres o de l'estació termal on es realitza el tractament.  
2.6. El desplaçament al balneari així com la tornada al domicili de les persones beneficiàries, es realitzarà per compte de cada un d'elles.  
Article 3. Beneficiaris/es  
Podran sol·licitar plaça en el Programa de Termalisme Valencià, les persones que reunisquen els requisits següents, en el moment de publicació de la present Orde de convocatòria:  
3.1. Persones de 65 anys o més.  
3.2. Pensionistes del Sistema de Seguretat Social i de Classes Passives, majors de 60 anys.  
3.3. Persones discapacitades majors de 60 anys, que, segons el que disposa la Llei d'Integració Social del Minusvàlid tinguen una minusvalidesa igual o superior al 33%.  
3.4. En el cas que estes persones discapacitades a què es referix l'apartat anterior necessiten l'ajuda d'un acompanyant, serà necessari que ho justifiquen presentant un certificat de minusvalidesa on conste un grau igual o superior al 65%.  
3.5. Podran ser beneficiaris els cònjuges dels anteriors sempre que siguen majors de 50 anys i que complisquen els requisits establits en l'article següent.  
3.6. També podran participar els/es fills/es discapacitats/es de les persones sol·licitants, amb certificat de minusvalidesa on conste un grau igual o superior al 33%, sempre que vagen acompanyant els seus pares i que, per mitjà d'un informe social emés pels Servicis Socials Municipals, s'acredite la seua dependència i la impossibilitat de quedar a cura d'altres persones, i que complisquen al seu torn, els requisits establits en l'article següent.  
Article 4. Requisits  
4.1. Residir en qualsevol dels municipis que integren la Comunitat Valenciana.  
4.2. No patir alteracions de comportament que puguen pertorbar la normal convivència en els establiments termals.  
4.3. Necessitar els tractaments termals sol·licitats i no tindre contraindicació mèdica per a la seua recepció. L'acreditació de la necessitat es realitzarà per mitjà de la presentació de l'informe mèdic establit a este efecte.  
4.4. Poder valdre's per si mateix per a les activitats de la vida diària, excepte en el cas dels discapacitats referits en l'article 3.4 que acudiran amb el seu acompanyant a fi que estos li ajuden a realitzar tals activitats.  
Els esmentats requisits hauran de complir-se en la data de publicació de la convocatòria en el Diari Oficial de la Generalitat Valenciana.  
Article 5. Documentació que s'ha de presentar  
La persona sol·licitant haurà de presentar la documentació següent:  
5.1. Sol·licitud segons model oficial que figura en l'annex II, degudament omplida i firmada, que inclou informe mèdic de la persona sol·licitant i el cònjuge o acompanyant, en els casos en què corresponga.  
5.2. Fotocòpia del document d'identitat de la persona sol·licitant i del cònjuge o acompanyant. En el cas que el domicili que figure en l'esmentat document no siga de la Comunitat Valenciana, s'acompanyarà certificat d'empadronament o de residència emés per l'ajuntament del municipi on residisca.  
5.3. En el cas de persones discapacitades, serà necessari aportar còpia del certificat de minusvalidesa expedit pel Centre de Valoracions i Orientació de Discapacitats.  
5.4. Certificat/s de la pensió/s o fotocòpia de la revaloració de la pensió de la persona sol·licitant, expedit per l'òrgan competent en el cas de ser pensionista menor de 65 anys.  
Article 6. Presentació de les sol·licituds  
6.1. Les sol·licituds es formularan en el model que figura com a annex II de la present Orde que inclouran informe/s mèdic/s i de fotocòpia del document d'identitat del titular de la sol·licitud i, si és el cas, del cònjuge o acompanyant. Tal model serà facilitat en les direccions territorials de Benestar Social i centres dependents de la Direcció General de Servicis Socials. Així mateix podran formular-se, igualment, en fotocòpia del model que figura com a annex a la present Orde.  
6.2. Les sol·licituds, degudament firmades, es podran presentar per les persones interessades, acompanyades de la documentació requerida en l'article anterior, en els registres de les direccions territorials de Benestar Social i el de la Direcció General de Servicis Socials. Així mateix, la presentació de sol·licituds podrà realitzar-se d'acord amb el que establix l'article 38.4 de la Llei 30/92 de 26 de novembre de Règim Jurídic de les Administracions Públiques i Procediment administratiu Comú modificada per la Llei 4/1999 de 13 de gener.  
També podran formalitzar les sol·licituds en qualsevol oficina de correus. En este cas s'haurà de presentar en sobre obert perquè es puga estampar el segell i la data en l'imprés de sol·licitud i en la còpia.   
6.3. Quan dos persones que hagen presentat sol·licituds independents desitgen gaudir del mateix torn, hauran de presentar les seues sol·licituds unides, fent constar esta circumstància en la casella corresponent de l'imprés de sol·licitud (apartat D de l'annex II). En tot cas, no podran unir-se més de dos sol·licituds, ja siguen individuals o dobles, i tots els sol·licitants hauran de complir els requisits establits en els articles 3 i 4. No s'admetran estes unions, en els supòsits en què una de les dos persones sol·licitants haja gaudit d'un torn en l'exercici anterior, havent de presentar-se, en tot cas, per al mateix període de gaudi.  
6.4. El/la sol·licitant consignarà en la sol·licitud fins a tres balnearis per orde de preferència. No obstant, l'assignació del balneari s'efectuarà atenent a les dites preferències i segons les disponibilitats de places en cada un d'ells.  
Article 7. Terminis de sol·licitud  
A fi d'efectuar l'assignació dels torns entre totes les persones sol·licitants s'establixen dos terminis per a la presentació de sol·licituds:  
7.1. Per als torns que s'hagen de realitzar des del mes d'abril fins al mes d'agost, inclòs, de 2006, el termini de presentació de les sol·licituds serà des de l'endemà de la publicació d'esta orde fins al 28 de febrer de 2006.  
7.2. Per als torns que es realitzen des del mes de setembre fins al mes de desembre de 2006 i de gener a abril de 2007, el termini de sol·licituds s'efectuarà des de l'1 de març al 17 d'abril de 2006.  
Article 8. Tramitació  
8.1. Els òrgans receptors de les sol·licituds, les remetran amb tota la documentació a les direccions territorials de Benestar Social o a la Direcció General de Servicis Socials.  
8.2. Una vegada rebudes les sol·licituds, les direccions territorials de Benestar Social les registraran i remetran a la Direcció General de Servicis Socials.  
8.3. Quan la sol·licitud no reunisca els requisits exigits, o no s'acompanye la documentació, que d'acord amb esta orde resulte exigible, es requerirà a l'interessat perquè en el termini de 10 dies, esmene la falta o acompanye els documents preceptius, amb indicació que, si així no ho fera se li tindrà per desistit de la seua petició, prèvia resolució que haurà de ser dictada en els termes previstos en l'article 42 de la Llei 30/1992, de 26 de novembre, i notificada a la persona interessada.  
8.4. En qualsevol fase de la tramitació de l'expedient, a la vista de la documentació obrant en el mateix i de les obligacions que s'adquirixen per la concessió de la plaça, es podran demanar informes dels organismes i entitats que es considere covenient i efectuar les comprovacions necessàries sobre l'exactitud de tot això.  
Article 9. Resolució i adjudicació dels torns  
9.1. La competència per a resoldre les sol·licituds es delega en el director general de Servicis Socials, en virtut de la Resolució de 30 de gener de 2001, de la consellera de Benestar Social, sobre delegació de competències en determinats òrgans de la Conselleria.   
9.2. Les places oferides en la present Orde es concediran prioritàriament a les persones que no hagen gaudit d'una estada en l'exercici anterior.  
9.3. En el cas que el nombre de sol·licituds rebudes sobrepasse el nombre de places oferides per a cada un dels períodes establits, l'assignació dels torns s'efectuarà atenent al criteri establit en l'apartat anterior i al rigorós orde d'entrada de les sol·licituds.  
Així mateix, les sol·licituds que no puguen atendre's en el primer període, s'acumularan a la llista d'espera del segon període.   
9.4. A fi d'evitar que en algun dels torns queden vacants, quan per circumstàncies personals o d'un altre tipus els beneficiaris no puguen gaudir la plaça que se'ls haja assignat, en cada resolució s'establirà una relació de persones suplents que quedaran en reserva per al gaudi dels mateixos. Dits suplents, adquiriran automàticament la condició de beneficiaris/es per l'orde que figuren en la dita resolució a mesura que es produïsquen baixes o vacants dels/es beneficiaris/es directes.  
9.5. La Direcció General de Servicis Socials, adjudicarà els torns d'acord amb el que establix els apartats anteriors a les persones beneficiàries i/o suplents que corresponga, segons la disponibilitat de dates i places per a cada un dels torns, efectuant la notificació corresponent a cada un d'ells.  
9.6. En la notificació de la Resolució a la persona interessada, se li informarà de la data del torn de gaudi de la plaça concedida i el balneari assignat, així com del termini per a la confirmació de la seua assistència i per a l'abonament de l'import de la reserva, d'acord amb el que establix els apartats 1 i 2 de l'article 10.  
9.7. Quan concórreguen circumstàncies que impedisquen a les persones beneficiàries el gaudi de la plaça concedida en les dates del torn assignat, este, podrà sol·licitar a la Direcció General de Servicis Socials, amb justificació prèvia de la necessitat, la seua inclusió en la llista d'espera, a fi de conservar la possibilitat d'assignació d'una plaça vacant en un torn posterior.  
9.8. En els supòsits en què un torn no siga gaudit en la seua totalitat, només podran completar-se els dies de gaudi quan la interrupció siga per causa de força major, i es comunique immediatament a l'establiment termal. En estos casos, la resta de dies no gaudits, únicament podran fer-se efectius d'acord amb les disponibilitats del balneari, i en les dates que este determine.  
9.9. La persona beneficiària només podrà gaudir d'un torn, dins del termini de funcionament del programa fixat en la present Orde.  
9.10. La Direcció General de Servicis Socials haurà de resoldre i notificar les sol·licituds presentades en el termini de sis mesos, a comptar des de l'endemà de finalització del termini de sol·licitud. Una vegada transcorregut tal termini sense que la Direcció General de Servicis Socials haguera notificat resolució expressa, els sol·licitants que hagueren comparegut podran entendre desestimades les seues peticions per silenci administratiu, de conformitat amb el que establix l'article 44.1, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. I això sense perjuí de l'obligació legal de resoldre sobre la petició formulada.  
Article 10. Obligacions de les persones beneficiàries  
Són obligacions de les persones beneficiàries:  
10.1. Una vegada rebuda notificació de la concessió d'una plaça en un dels torns, el/la beneficiari/a haurà de confirmar la seua assistència a tal torn telefònicament, o per qualsevol altre mitjà (fax, telegrama, etc.) al balneari corresponent, dins del termini indicat en la dita notificació.  
10.2. Una vegada confirmada la seua assistència haurà de remetre per gir postal en el termini que se li indique, a la direcció del balneari, la quantitat de 60 euros, en concepte de reserva de plaça i abonarà la resta de l'import a la seua arribada a l'establiment termal.  
10.3. Quan per causes justificades, la persona beneficiària no puga assistir al torn concedit haurà de notificar-ho com més prompte millor a l'establiment balneari a fi de poder disposar de la seua plaça per a una altra persona, i sol·licitar la devolució de l'import abonat en concepte de reserva. La dita devolució, només procedirà quan es justifique documentalment la impossibilitat d'assistir per causes de força major. La sol·licitud de devolució de la reserva haurà d'efectuar-se en un termini no superior a un mes, des de la data d'inici del torn assignat.  
En el cas que se li assigne un altre torn posterior, la dita quantitat s'entendrà abonada com a reserva del torn posterior assignat.   
10.4. Una vegada en l'establiment termal, el/la termalista estarà obligat a respectar les normes de convivència del centre sotmetent-se al Reglament de Règim Intern del Balneari així com a les indicacions mèdiques en relació amb els tractaments.  
10.5. Les persones seleccionades que no es presenten en la data indicada en el balneari adjudicat sense causa justificada, o que incomplisquen qualsevol de les obligacions arreplegades en este article, perdran els drets que els atorga la resolució de concessió de la plaça.  
10.6. L'abandó del balneari durant el període de gaudi de la plaça no donarà dret a la persona beneficiària a completar els dies que li falten en cap altra data o lloc dels inicialment assignats, excepte en els casos arreplegats en l'article 9.8.  
10.7. La falsedat de dades o la falsificació dels documents que es presenten, tindrà com a conseqüència la pèrdua total dels drets de la persona sol·licitant, sense perjuí d'altres responsabilitats que corresponen, entre elles, l'obligació de reintegrar l'import finançat per la Conselleria de Benestar Social, amb l'abonament corresponent dels interessos de demora des del moment del pagament efectuat al corresponent establiment termal, si en el moment de declarar-se la improcedència de l'admissió al programa de balnearis ja s'haguera gaudit de l'estada.  
Article 11. Forma de pagament de les places  
11.1. Les persones beneficiàries, una vegada confirmada la seua assistència, formalitzaran el pagament conforme a allò que s'ha indicat en l'article 10.2.   
11.2. La Conselleria de Benestar Social abonarà l'import corresponent a esta conforme a allò que s'ha estipulat en els corresponents contractes administratius.  
Article 12. Recursos  
12.1. Contra les resolucions de concessió o denegació d'una plaça, que esgoten la via administrativa, podrà interposar-se potestativament recurs de reposició davant el mateix òrgan que l'ha dictat en el termini d'un mes a comptar de l'endemà de la notificació, de conformitat amb els articles 116 i 117 de la Llei 30/92 modificada per la Llei 4/99, de 13 de gener, de Règim Jurídic de les Administracions públiques i Procediment Administratiu Comú, o bé, pot interposar-se directament recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar de l'endemà de la notificació, de conformitat amb el que disposen els articles 10 i 46 de la Llei 29/1998, de 13 de juliol reguladora de la Jurisdicció Contenciosa Administrativa. I això sense perjuí de poder interposar qualsevol altre recurs que considere convenient.  
12.2. Davant la desestimació per silenci administratiu podrà interposar-se davant l'acte presumpte, recurs potestatiu de reposició en el termini de tres mesos a comptar des que haguera finalitzat el termini per a dictar i notificar la resolució expressa que s'indica en l'article 9.10 de la present Orde o, bé, directament, recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana en la forma, termini i condicions fixats en l'article 46, de la Llei 29/1998, de 13 de juliol, reguladora d'esta jurisdicció. I això, sense perjuí de poder interposar qualsevol altre recurs que considere convenient.  
Article 13. Finançament  
La contribució de la Conselleria de Benestar Social en el finançament de les places convocades en esta orde no podrà superar l'import màxim fixat en 110 euros per plaça, ni globalment la quantia establida en el contracte administratiu per a la prestació del servici, que corregonga abonar a la Conselleria de Benestar Social a càrrec dels Pressupostos de la Generalitat Valenciana dels exercicis corresponents.  
DISPOSICIÓ ADDICIONAL  
Única  
En cap cas es concediran les places mentre no s'haja formalitzat els corresponents contractes administratius amb les empreses titulars dels balnearis.  
DISPOSICIONS FINALS  
Primera  
La present orde entrarà en vigor l'endemà de la publicació en el Diari Oficial de la Generalitat Valenciana.  
Segona  
Contra la present orde, que posa fi a la via administrativa, les persones interessades podran interposar recurs contenciós administratiu davant el Tribunal Superior de Justícia de la Comunitat Valenciana, en el termini de dos mesos, comptant des de l'endemà de la publicació, de conformitat amb el que disposen els articles 10, 14 i 46 de la Llei 29/98, de 13 de juliol, reguladora de la Jurisdicció Contenciosa Administrativa.  
València, 23 de gener de 2006  
La consellera de Benestar Social,  
ALICIA DE MIGUEL GARCÍA